উবায়দুল্লাহ ফারুক

উবায়দুল্লাহ ফারুক (জন্ম: ৯ আগস্ট ১৯৪৭) একজন বাংলাদেশি সুন্নি দেওবন্দী  ইসলামি পণ্ডিত, রাজনীতবিদ, শিক্ষাবিদ ও আধ্যাত্মিক ব্যক্তিত্ব। তিনি জমিয়তে উলামায়ে ইসলাম বাংলাদেশ’র ৮ম সভাপতি। ২০২৫ সালের ২৬ এপ্রিল জাতীয় প্রেসক্লাবে জমিয়তে উলামায়ে ইসলাম বাংলাদেশ’র কাউন্সিল অধিবেশনে তিনি দলের ৮ম সভাপতি মনোনীত হন। তিনি প্রতিষ্ঠালগ্ন থেকে বারিধারা মাদ্রাসার শিক্ষকতা করে আসছিলেন, পর্যায়ক্রমে তিনি মাদরাসাটির শায়খুল হাদিসের দায়িত্ব পালন করেন। বর্তমানে তিনি জামিয়াতুন নূর আল কাসিমিয়্যাহ ঢাকাসহ প্রায় ১৫ টি মাদরাসায় শায়খুল হাদীস হিসেবে দায়িত্ব পালন করছেন। এছাড়া তিনি ২০০৮ সালে অনুষ্ঠিত নবম জাতীয় সংসদ নির্বাচনে জমিয়তে উলামায়ে ইসলাম বাংলাদেশ’র প্রার্থী হয়ে  এবং ২০১৮ সালে জাতীয় ঐক্যফ্রন্ট’র প্রার্থী হয়ে সিলেট-০৫ আসন থেকে নির্বাচন করেন। ত্রয়োদশ জাতীয় সংসদ নির্বাচনে বিএনপি জোট থেকে সিলেট ৫ আসনের প্রার্থী হিসেবে তার নাম ঘোষণা করা হয়।

 জন্ম ও বংশ 
উবায়দুল্লাহ ফারুক ১৯৪৭ সালের ৯ আগস্ট সিলেট জেলার কানাইঘাট উপজেলার আকুনি গ্রামের সম্ভ্রান্ত মুসলিম পরিবারে জন্মগ্রহণ করেন। তার পিতা মাওলানা শফিকুল হক। নয় ভাইবোনের মাঝে তিনি সবার বড়। 

 শিক্ষা 
উবায়দুল্লাহ ফারুক পিতার প্রতিষ্ঠিত নিজ গ্রামের মাজাহিরুল উলুম আকুনি মাদ্রাসায় প্রাথমিক থেকে থেকে মেশকাত স্নাতকত্তোর পর্যন্ত পড়াশোনা করেন। এরপর ১৯৬৯ সালে চট্টগ্রামের দারুল উলূম হাটহাজারী মাদ্রাসা থেকে দাওরায়ে হাদিস সম্পন্ন করেন। তারপর ভারতের উত্তর প্রদেশের দারুল উলূম দেওবন্দ মাদ্রাসায় থেকে উচ্চতর ডিগ্রী অর্জন করেন।

 রাজনীতি 
উবায়দুল্লাহ ফারুক পারিবারিক সূত্রে বাবার হাত ধরেই রাজনীতির ময়দানে পদার্পন করেন। ছাত্রজীবন থেকেই তিনি জমিয়তের সক্রিয় কর্মী  ছিলেন। পর্যায়ক্রমে জমিয়তের কেন্দ্রীয় দায়িত্ব লাভ করেন। ১৯৯৬ থেকে ২০১৮ পর্যন্ত দীর্ঘকাল তিনি জমিয়তে উলামায়ে ইসলাম বাংলাদেশ’এর কেন্দ্রীয় সাংগঠনিক সম্পাদকের দায়িত্ব পালন করেন। এরপর তিনি স্বেচ্ছায় এ দায়িত্ব থেকে সরে যান। ২০২১ সালের ২৩ ডিসেম্বর জাতীয় প্রেস ক্লাব মিলনায়তনে জমিয়তের জাতীয় কাউন্সিল অনুষ্ঠিত হয়। এতে জিয়া উদ্দিনকে সভাপতি, মঞ্জুরুল ইসলাম আফেন্দীকে মহাসচিব ও উবায়দুল্লাহ ফারুককে সহসভাপতি করে ১৮৯ সদস্য বিশিষ্ট কেন্দ্রীয় কমিটি ঘোষণা করা হয়।

বার্ধক্যজনিত কারণে মাওলানা জিয়া উদ্দিন সভাপতির পদ থেকে সরে দাঁড়ালে ২০২৫ সালের ২৬ এপ্রিল ঢাকায় জাতীয় প্রেসক্লাব মিলনায়তনে আয়োজিত জমিয়তের জাতীয় কাউন্সিলে উবায়দুল্লাহ ফারুক সভাপতি হিসেবে মনোনীত হন। 

২০২৪ সালের নভেম্বরে সোহরাওয়ার্দী উদ্যানে অনুষ্ঠিত 'ওলামা মাশায়েখ বাংলাদেশ'-এর মহাসম্মেলন বাস্তবায়ন কমিটির আহ্বায়ক হিসেবে তিনি গুরুত্বপূর্ণ ভূমিকা পালন করেন।

 তথ্যসূত্র 

বিষয়শ্রেণী:রাজনীতিবিদ
বিষয়শ্রেণী:জমিয়তে উলামায়ে ইসলাম বাংলাদেশের সভাপতি
বিষয়শ্রেণী:সিলেট জেলার ব্যক্তি
বিষয়শ্রেণী:কানাইঘাট উপজেলার ব্যক্তি
বিষয়শ্রেণী:ইসলামি ব্যক্তিত্ব